༄༅། །སྔ་འགྱུར་བཀའ་མའི་ཆོས་སྡེའི་གླེགས་བམ་བརྒྱ་དང་བཅོ་བརྒྱད་པ་བཞུགས་སོ། །
༄༅། །རང་བཞིན་རྫོགས་པ་ཆེན་པོའི་ལམ་གྱི་ཆ་ལག་སྡོམ་གསུམ་རྣམ་པར་ངེས་པའི་འགྲེལ་པ་རྣམ་གྲོལ་ལམ་བཟང་ཞེས་བྱ་བ་བཞུགས་སོ། །
རང་བཞིན་རྫོགས་པ་ཆེན་པོའི་ལམ་གྱི་ཆ་ལག་སྡོམ་པ་གསུམ་རྣམ་པར་ངེས་པའི་འགྲེལ་པ་རྣམ་གྲོལ་ལམ་བཟང་ཞེས་བྱ་བ། ཨོཾ་ཨརྱ་མཉྫུ་ཤྲཱི་ཧྲཱིཿདྷཱིཿན་མ། ཆོས་ཀུན་སྟོང་ཉིད་རང་བཞིན་ཟླ་མཛེས་གཞོན་ནུའི་མཁའ་དབྱིངས་ཁྱོན་ཡངས་པར། །སོ་སོར་རྟོགས་པའི་ཡེ་ཤེས་གསལ་བའི་དཀྱིལ་འཁོར་ངག་དབང་རྟ་བདུན་རྒྱས། །མཁྱེན་དང་བརྩེ་བའི་འོད་ཀྱིས་སྲིད་ཞིའི་ཁམས་ཀུན་འགེངས་ལ་བསྙེངས་པ་བྲལ། །སྟངས་དཔྱལ་གཉིས་མེད་ཡང་ཡེ་བདག་བློའི་དབྱིངས་བཞུགས་བརྩམ་ལེགས་མཐར་ཕྱིན་སྩོལ། །གྲངས་མེད་སོ་ཐར་ལྟར་དཀོན་མཆོག་གསུམ་ལ་ཕྱག་འཚལ་ལོ། ། བསྐལ་པར་ཚོགས་གཉིས་ཆུ་གཏེར་བསྲུབས་ལས་སྤང་རྟོགས་ཕུན་ཚོགས་ཡོན་ཏན་ལྷུན་པོ་ཐུབ་དབང་སྤྲུལ་པའི་སྐུ། །ཆོས་ཅན་ཆོས་ཉིད་འགོག་དང་ལམ་བདེན་སྤྲིན་ཆེན་ཆགས་དང་བྲལ་བའི་རྒྱུན་ཟེགས་རབ་འཐུལ་གསུང་རབ་བདུད་རྩིའི་ཆར། །རིགས་བདུན་སྤང་དང་བསྒྲུབ་པའི་པད་ཚལ་ལྡན་གྲོལ་དྲི་བསུང་མཐར་ཁྱབ་ཞུགས་དང་ཞུགས་འབྲས་སྦྲང་རྩིའི་འབྱུང་གནས་མཆོག །སངས་རྒྱས་གསེར་གྱི་ཕུང་པོ་དམ་ཆོས་བདུད་རྩིའི་དཔལ་འབྱོར་འཆལ་པའི་འདམ་གྱིས་རབ་དབེན་ཆོས་གསུམ་ཞབས་ལ་བདུད། །དཔག་བྱང་སེམས་ལྟར་དཀོན་མཆོག་གསུམ་མེད་སྔོན་ནས་མངོན་པར་བྱང་ཆུབ་ཆོས་སྐུའི་དབྱིངས་ལས་སྲིད་པ་ཇི་སྲིད་འགྲོ་བའི་ཁུར་ཆེན་བཞེས་མཛད་དམ་པ་སྐུ་གཉིས་བདག །སྡེ་སྣོད་རབ་འབྱམས་ལུང་གི་རྐང་འཐུང་ས་རབ་དགའ་བའི་དཔལ་ལས་རྟོགས་པའི་འབྲས་སྨིན་ལེགས་གསུང་དམ་པའི་ཆོས་ཁམས་དགེ། །སྒྲིབ་པའི་མུན་བྲལ་གཞན་དོན་འོད་དཀར་མཐར་ཁྱབ་ས་ལམ་ཆ་ཤས་རྫོགས་པའི་བྱང་སེམས་འཕགས་པའི་དགེ་འདུན་མཆོག །མཁྱེན་བརྩེའི་དབང་ཕྱུག་སྐྱེ་དགུའི་རྟེན་མ་ལུང་རྟོགས་དཔག་བསམ་ལྗོན་པ་རྒྱལ་སྲས་ཀུནྡའི་བཤེས་གྱུར་བླ་མེད་མཆོག་གསུམ་ཞབས་ལ་འདུད། །གདོད་གསང་སྔགས་ལྟར་དཀོན་མཆོག་གསུམ། མའི་གཞི་དབྱིངས་སྦུབས་སུ་མངོན་པར་མཐར་ཕྱིན་སྒྱུ་འཕྲུལ་དྲ་བ་སྐུ་ལྔའི་འོད་ཟེར་མུ་མཐའ་མེད་པའི་བདག །སྟོང་ཕྲག་དུ་མའི་རྒྱུད་སྡེ་རྒྱ་མཚོ་ཟབ་དང་རྒྱ་ཆེ་བསྐྱེད་རྫོགས་གྲུབ་པའི་དགོངས་དོན་ཡིད་བཞིན་དབྱིག་གི་མཛོད། །ཐབས་མང་ཚེགས་བྲལ་འབད་མེད་རྩལ་རྫོགས་གྲུབ་པའི་དབང་ཕྱུག་བརྒྱད་ལྡན་རིག་འཛིན་རྣམ་བཞིའི་གངས་རིའི་རྩེར་གནོན་པ། །ཁྱབ་བདག་རིགས་ཀུན་ཉི་མ་མཚོན་བྱ་བྱེད་པའི་རྒྱུད་སྡེའི་ཆུ་གཏེར་དབང་ཐོབ་རིག་འཛིན་སྟོབས་ལྡན་མཆོག་གསུམ་བླ་མར་འདུད། ། གསུམ་ལྡན་བླ་མ་དཀོན་མཆོག་གསུམ་དངོས་སྣང་སྲིད་དག་མཉམ་ཡེ་གྲོལ་དབང་དང་དམ་ཚིག་ལྷུན་གྲུབ་སྐུ་ལྔའི་ཁྱབ་བདག་མཁའ་ལྟར་དག་པའི་ཐུགས། མདོ་རྒྱུད་རབ་འབྱམས་རྒྱ་མཚོའི་སྤྲིན་ཆེན་སྤང་ཐོབ་རླབས་ཆེན་བྱང་སེམས་བསླབ་བྱའི་བདུད་རྩིས་ཡོངས་གང་གསུང་། །རྣམ་དཀར་བཟང་པོའི་མཛད་ཕྲིན་བརྟུལ་ཞུགས་བཟང་པོའི་འདུལ་ཁྲིམས་ཕུན་ཚོགས་རྣམ་གྲོལ་སྒྲ་བརྒྱའི་དབྱངས་ལྡན་སྐུ། །མཆོད་དོ་གསུམ་ལྡན་རྡོ་རྗེ་འཛིན་རྒྱལ་སྒོ་གསུམ་མཆོག་གསུམ་རང་བཞིན་དཀོན་མཆོག་བཞི་པ་བླ་མའི་ཞབས། །པད་འབྱུང་སླར་ཡང་དཔལ་ལྡན་རྩ་བའི་བླ་མ་ལ། ཐུགས་རྗེའི་འོད་དཀར་ཉ་གང་ལ། །སྐལ་བཟང་རླན་འཛིན་འཕོ་བའི་ཟློས་གར་ཅན། །མི་གཡོ་ཀུན་ཁྱབ་བདག་བློའི་གཙུག་རྒྱན་མཆོག །མ་ར་ཛི་ཏཾ་བཛྲ་དེས་འདིར་སྐྱོངས། ། བཤད་པར་དམ་བཅའ་བ། རྣམ་གྲོལ་མཆོག་གི་རྩལ་རྫོགས་རི་དྭགས་རྒྱལ་པོ་ཡོངས་ཀྱིས་འཁྲ་ས་ཧི་མ་ལ་ཡའི་གནས་དག་ལས། །སྡོམ་གསུམ་བཀའ་དང་བསྟན་བཅོས་སྤྲིན་ཟེགས་དུ་མའི་ཚོགས་ཀྱང་ཐོས་བསམ་སྒོམ་པའི་རྣམ་དཔྱོད་ཚ་ཟེར་བྱེད་པ་དེས། །ལེགས་བཞུས་ཚིག་གི་ལམ་ལས་འཆོས་སྐྱོབས་གཉིས་ལྡན་ཕུ་ཆུའི་རྒྱུན་འབབ་ལྷག་བསམ་དབུ་ཕྲེང་དཀར་པོ་གཡོ་བ་ཅན། །གང་ཞིག་ངེས་ལེགས་བདུད་རྩིས་ཕོངས་པའི་སྲིད་ལམ་མྱ་ངན་དགོན་པར་འཁྱམས་ཀུན་འདིར་སྤྱོན་ལེགས་ཚོགས་ཆུ་འདིར་རོལ། དེ་ལ་གང་གི་ཚེ་དཔལ་ཀུན་ཏུ་བཟང་པོ་ཁྱབ་བདག་རྡོ་རྗེ་འཆང་ཆེན་པོ་དེ་ཉིད་གདོད་མའི་གཞི་ལ་མངོན་པར་བྱང་ཆུབ་སྟེ་སྐུ་གསུམ་འདུ་འབྲལ་མེད་པའི་རང་བཞིན་སྐུ་གསུང་ཐུགས་མི་འཛད་པ་རྒྱན་གྱི་འཁོར་ལོའི་བདག་ཉིད་དུ་བཞུགས་སོ། །དེའི་ཚེ་སྒྱུ་མའི་གྲོང་ཁྱེར་རིགས་དྲུག་གི་ཁམས་ལའང་བདེ་གཤེགས་སྙིང་པོས་མ་ཁྱབ་པ་མེད་ཀྱང་། རང་ངོ་མ་ཤེས་ཏེ་གཟུང་འཛིན་ལས་དང་ཉོན་མོངས་པ་མཐུ་བརྟས་པ་ལས། སྲིད་པའི་གདུང་བས་ཀུན་ནས་ཉོན་མོངས་པར་གྱུར་པ་ལགས། དེ་བཞིན་གཤེགས་པའི་རྣམ་པར་རོལ་བ་བསམ་གྱིས་མི་ཁྱབ་པས་འཇིག་རྟེན་གྱི་འདྲེན་པར་སྒྲུན་དུ་མེད་པའི་མངའ་དབང་བསྒྱུར་བ་ལས། དེ་ཡང་སྟོན་པ་སངས་རྒྱས་འཇིག་རྟེན་དུ་བྱུང་ཞིང་། དེས་བསྟན་པའི་གསུང་རབ་དམ་པའི་ཆོས་རྣམས་ཀྱང་སྐྱེས་བུ་དམ་པ་རྣམས་ཀྱི་བཀའ་དྲིན་ལས་གནས་པ་དང་། དེ་དག་ཀྱང་བསླབ་པ་གསུམ་སྟེ་སྡོམ་པ་གསུམ་གྱི་མཛོད་འཛིན་ཅིང་རིགས་ཅན་གསུམ་གྱི་འགྲོ་བ་རྣམས་བླ་ན་མེད་པའི་སར་འགོད་པའི་ཕྲིན་ལས་ལ་སྙེམས་པ་དང་བྲལ་བ་འབའ་ཞིག་གོ། །དེ་ལྟ་བས་ན། རང་ཉིད་ཀྱི་དལ་འབྱོར་གྱི་མི་ལུས་རིན་པོ་ཆེ་ཐོབ་པའི་དུས་འདིར་འཁོར་བའི་སྡུག་བསྔལ་གྱི་རྒྱ་མཚོ་ཆེན་པོ་ལས་རང་དང་གཞན་གྱི་འགྲོ་བ་རྣམས་ཡོངས་སུ་སྒྲོལ་བའི་ཕྱིར། སྔོན་གྱི་ལམ་ལྡན་ཆེན་པོ་དག་གི་ཚུལ་ལ་དཀྲི་བར་བྱ་བ་ལས་གཞན་མ་ཡིན་ཞིང་། དེ་ཡང་སངས་རྒྱས་ཀྱི་བསྟན་པའི་གཞི་མ་འདུལ་བའི་ཁྲིམས་དང་། བསྟན་པའི་གཞུང་ལམ་བྱང་ཆུབ་ཏུ་སེམས་བསྐྱེད་པའི་བསླབ་བྱ། བསྟན་པའི་སྙིང་པོ་གསང་སྔགས་ཀྱི་དམ་ཚིག་སྟེ། སྡོམ་པ་གསུམ་པོ་དེ་དག་གྱ་ཚོམས་སུ་མི་འདོར་བར། ཐ་དད་པར་རམ། གསུམ་ལྡན་དུ་གང་ཟག་གིས་ཉམས་སུ་ལེན་པའི་ཚུལ་རྣམ་པར་ངེས་པའི་བསྟན་བཅོས་སྡོམ་གསུམ་རྣམ་ངེས་ཞེས་བྱ་བ་འདི་ཉིད་ནི་འཆད་པར་བྱ་བའི་ཆོས་སོ། །དེ་ཡང་འདི་སྐད་ཐོས་ཏེ། མདོ་སྡེ་རྒྱན་ལས། གཟུགས་བརྙན་རང་བཞིན་ཡོན་ཏན་ལྡན་པ་མེ་ལོང་ནང་དག་ན། །མཐོང་བའི་དབང་གིས་མི་རྣམས་རབ་ཏུ་དགའ་བའི་མཆོག་བསྐྱེད་པ། །དེ་བཞིན་ལེགས་གསུངས་རྟག་ཏུ་རང་བཞིན་ཡོན་ཏན་ལྡན་པ་ཡི། །ཆོས་ཀྱང་དོན་རྣམས་ཕྱེ་བས་མཁས་རྣམས་འདི་ན་དགའ་མཆོག་བསྐྱེད། །ཅེས་པ་དང་། བྱམས་པ་སེང་གེའི་སྒྲས་ཞུས་པའི་མདོ་ལས། སྟོང་གསུམ་འཇིག་རྟེན་ཁམས་འདིར་གསེར་དག་གིས། །བཀང་སྟེ་གཞན་ལ་སྦྱིན་པ་བྱིན་པ་བས། །ཚིག་བཞི་ཚིགས་སུ་བཅད་པ་གཅིག་སྟོན་པས། །ཅི་ལྟར་ཕན་འདོགས་དེ་ལྟར་གྱུར་མ་ཡིན། །ཞེས་གསུངས་པའི་ཕྱིར། འདིར་འགྲེལ་པ་བརྗོད་པར་བྱ་སྟེ། དེ་ལའང་ངོ་བོ་བཀའ་འགྲེལ། ངེས་ཚིག་འབྲུ་འགྲེལ། དབྱེ་བ་དོན་འགྲེལ་གྲུབ་མཐའ་གསང་འགྲེལ་ཏེ་ཚུལ་བཞི་དང་། གཞན་ཡང་དོན་འགྲེལ། ཚིག་འགྲེལ། འབྲུ་འགྲེལ། རྒྱ་ཆེར་འགྲེལ་ལ་སོགས་འདོད་པ་མཐའ་ཡས་ཀྱང་། འདིར་དོན་འགྲེལ་འབའ་ཞིག་གི་དབང་དུ་བཤད་པར་བྱའོ། །དེ་ལ་གཉིས། མཚན་སྨོས་པས་བསྟན་བཅོས་ངོས་བཟུང་བ་དང་། དེ་ཉིད་རྒྱས་པར་བཤད་པའོ། །དང་པོ་ནི། དེ་ཡང་བསྟན་བཅོས་ཀྱི་རང་བཞིན་ནི། སྟོན་པ་སངས་རྒྱས་ཀྱི་བཀའི་དགོངས་འགྲེལ་དུ་བརྩམ་པ་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པ་སྟེ། རྣམ་བཤད་རིག་པ་ལས། ཉོན་མོངས་དགྲ་རྣམས་མ་ལུས་འཆོས་པ་དང་། །ངན་འགྲོའི་སྲིད་ལས་སྐྱོབ་པ་གང་ཡིན་པ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་སོ། །དབྱེ་ན་ལྟར་སྣང་བའི་བསྟན་བཅོས་དྲུག་དང་། ཡང་དག་པའི་བསྟན་བཅོས་གསུམ་སྟེ། ཐོས་པ་ལས་བྱུང་བའི་ས་རྣམ་པར་གཏན་ལ་དབབ་པ་ལས། དོན་མེད་དོན་ལོག་དོན་དང་ལྡན། །ཐོས་རྩོད་སྒྲུབ་པ་ལྷུར་ལེན་དང་། །ངན་གཡོ་བརྩེ་བྲལ་སྡུག་བསྔལ་འབྱིན། །བསྟན་བཅོས་དྲུག་བྲལ་གསུམ་དུ་འདོད། །ཅེས་སོ། །འདིར་ནི་གནས་སྐབས་བདེ་ཞིང་མཐར་ཐུག་གྲོལ་བ་ཐོབ་པའི་དོན་དང་ལྡན་པ་དང་། བྱང་ཆུབ་བསྒྲུབ་པ་དང་། འཁོར་བའི་སྡུག་བསྔལ་འབྱིན་པའི་ཚུལ་ཡང་དག་པ་གསུམ་དང་ལྡན་པའི་བསྟན་བཅོས་སོ། །དེ་ཡང་ཚུལ་ཁྲིམས་ཏིང་འཛིན་ཤེས་རབ་ཀྱི་བསླབ་པ་གསུམ་གྱི་དབང་དུ་མཛད་ནས་སྡེ་སྣོད་གསུམ་གྱི་རྣམ་པར་མཛད་པ་སྟེ། མདོ་སྡེ་རྒྱན་ལས། ལྟུང་དང་འབྱུང་དང་ལྡང་པ་དང་། །ངེས་པར་འབྱུང་དང་གང་ཟག་དང་། །བཅས་པ་དང་ནི་རབ་དབྱེ་དང་། །རྣམ་པར་ངེས་ཕྱིར་འདུལ་བའི་དོན། །གནས་རྣམས་དང་ནི་མཚན་ཉིད་དང་། །ཆོས་དོན་སྨོས་ཕྱིར་མདོ་ཡིན་ནོ། །མངོན་དུའི་ཕྱིར་དང་ཡང་དང་ཡང་། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་སོ། །དེ་ཡང་རྩིས་འགོ་ཡན་ལག་ལྔས་འཆད་དེ། མཛད་པ་པོ་གང་གིས་མཛད་ཅེ་ན། བསྟན་བཅོས་རྩོམ་པ་པོ་རབ་ཆོས་ཉིད་ཀྱི་བདེན་པ་མཐོང་བ། འབྲིང་ཡི་དམ་ལྷས་གནང་བ་ཐོབ་པ། ཐ་མའང་རིག་པའི་གནས་ལྔ་ལ་མཁས་ཤིང་བརྒྱུད་པའི་མན་ངག་ཡོད་པ་ཞིག་དགོས་པར་གསུངས་པ་ལས། འདིར་རང་བཞིན་རྫོགས་པ་ཆེན་པོ་བྱ་རྩོལ་དང་བྲལ་བའི་ཆོས་ཉིད་མངོན་དུ་གྱུར་ཅིང་། ཡི་དམ་གྱི་ལྷ་དུ་མས་བྱིན་གྱིས་བརླབས་ཤིང་། ཁྱད་པར་རིག་འཛིན་ཆེན་པོ་པདྨ་འབྱུང་གནས་ཀྱིས་རྗེས་སུ་བཟུང་བས། ཟབ་མོའི་གཏེར་རིག་འཛིན་ཡོངས་འདུས་དང་། རྫོགས་ཆེན་པདྨ་སྙིང་ཐིག །གུ་རུ་དྲག་པོ་ཡང་གསང་རྡོ་རྗེ་འབར་བ་ལ་སོགས་པ་གཏེར་ཁ་ཇི་སྙེད་པའི་མཛོད་འཛིན་པ། གངས་ཅན་གྱི་ལྗོངས་ན་མང་དུ་ཐོས་པ་རྣམས་ཀྱི་ཁྱུ་མཆོག་ཏུ་གྱུར་པ་མངའ་རིས་པ་གཏེར་སྟོན་ཆེན་པོ་པད་མ་དབང་གི་རྒྱལ་པོ་དེ་ཉིད་ཀྱིས་མཛད་པའོ། །ཇི་སྐད་དུ་རྒྱུད་བླ་མ་ལས། གང་ཞིག་སྟོན་པ་རྒྱལ་བ་འབའ་ཞིག་གིས། །དབང་བྱས་རྣམ་གཡེང་མེད་ཡིད་ཅན་གྱིས་སྦྱར། །ཐར་པ་ཐོབ་པའི་ལམ་དང་རྗེས་མཐུན་པ། །དེ་ཡང་དྲང་སྲོང་བཀའ་བཞིན་སྤྱི་བོས་བླང་། །ཞེས་གསུངས་པ་ལྟར་རོ། །ལུང་གང་ནས་བཏུས་ཞེ་ན་འདུལ་བ། མདོ་སྡེ། མངོན་པ་སྟེ་སྡེ་སྣོད་གསུམ་དང་། གསང་སྔགས་ཕྱི་ནང་ཀུན་ལས་བཏུས་པའོ། །ཕྱོགས་གང་དུ་གཏོགས་ཞེ་ན། རང་བཞིན་རྫོགས་པ་ཆེན་པོར་གཏོགས་ཏེ་དེའི་ལམ་གྱི་ཆ་ལག་ཡིན་པའི་ཕྱིར་རོ། །དོན་ཆེད་སུའི་དོན་དུ་མཛད་ཅེ་ན། ཕྱི་རབས་ཀྱི་གང་ཟག་རིམ་གྱིས་པ་དང་གཅིག་ཆར་བ་ཐམས་ཅད་སྐྱེལ་སོ་མཐུན་པར་བྱས་པའོ། །དབུ་ནས་ཞབས་སུ་བསྡུས་པའི་དོན་གང་ཡིན་ཞེ་ན། དབུ་མཚན་སྨོས་པས་དབུ་ཞབས་དོན་ཁོང་ཆུད། གསུང་བས་འདིར་མཚན་སྨོས་པས་དོན་ཤེས་པས་སླ་བ་སྟེ། ལང་ཀར་གཤེགས་པ་ལས། མིང་དུ་གདགས་པར་མ་མཛད་ན། །འཇིག་རྟེན་ཐམས་ཅད་རྨོངས་པར་འགྱུར། །དེ་བས་རྨོངས་པ་བསལ་བའི་ཕྱིར། །སྟོན་པས་མིང་དུ་གདགས་པར་མཛད། །ཅེས་གསུངས་པའི་ཕྱིར་རོ། །དེ་ཡང་གསུང་རབ་ལ་མིང་གདགས་པའི་ཚུལ་ཡང་། དཔེ་ལ་མཚན་དུ་གསོལ་བ་དཀོན་མཆོག་ཏ་ལ་ལའི་མདོ་ལྟ་བུ། དོན་ལ་མཚན་དུ་གསོལ་བ་གསང་བ་འདུས་པ་ལྟ་བུ། ཤོ་ལོ་ཀ་ལ་མཚན་དུ་གསོལ་བ་སྟོང་ཕྲག་བརྒྱ་བ་ལྟ་བུ། ཡུལ་ལས་མཚན་དུ་གསོལ་བ་ལང་ཀར་གཤེགས་པ་ལྟ་བུ་དང་། ཞུ་བ་པོ་ལས་མཚན་དུ་གསོལ་བ་བྱམས་པས་ཞུས་པ་ལྟ་བུ་ལས། འདིར་མཚན་དུ་གསོལ་བས། རང་བཞིན་རྫོགས་པ་ཆེན་པོའི་ལམ་གྱི་ཆ་ལག་སྡོམ་པ་གསུམ་རྣམ་པར་ངེས་པ། །ཞེས་བྱ་བ་སྟེ། རང་བཞིན་རྫོགས་པ་ཆེན་པོའི་དབང་དང་བསྒྲུབ་པའི་དུས་སུ་ཐོབ་ཅིང་ཁས་བླངས་བས་ན་དེའི་ལམ་གྱི་རྐང་སྟེགས་སམ། ཆ་ལག་མཁོ་བྱར་གྱུར་པས་ན། འདུལ་ཁྲིམས། བྱང་སྡོམ། དམ་ཚིག་སྟེ་སྡོམ་པ་གསུམ་མོ། །སྡོམ་པ་ཞེས་པ་ནི། རྒྱུད་བསྡོམ་པར་བྱ་བའམ། འདིས་སྡོམ་པར་བྱེད་པའོ། །གསུམ་ནི། སོ་ཐར་གྱི་སྡོམ་པས་གཞན་གནོད་གཞི་དང་བཅས་པ་སྤང་བ་དང་། བྱང་སེམས་ཀྱི་སྡོམ་པས་དེའི་སྟེང་དུ་གཞན་ཕན་གྱི་དགེ་བ་བསྒྲུབ་པ་དང་། དེའི་སྟེང་དུ་སྔགས་སྡོམ་གྱིས་རང་སེམས་ཡོངས་སུ་གྲོལ་བར་བྱེད་པ་སྟེ། སྡིག་པ་ཅི་ཡང་མི་བྱ་ཞིང་། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་གདུལ། །འདི་ནི་སངས་རྒྱས་བསྟན་པ་ཡིན། །ཞེས་གནས་པའོ། །དེ་ཡང་ཐོག་མར་སྡོམ་གསུམ་སྤྱིའི་གནས་ལུགས་བསྟན་ནས། བྱེ་བྲག་དེ་དག་སོ་སོར་བཤད། འགག་གང་ཟག་གཅིག་གིས་ཉམས་སུ་ཇི་ལྟར་བླང་བའི་ཐབས་བཤད་པ་སྟེ། དབུ་ཞབས་ཀྱི་དོན་ནོ། །གཉིས་པ་དེ་ཉིད་རྒྱས་པར་བཤད་པ་ལ་གསུམ་སྟེ། བསྟན་བཅོས་ལ་འཇུག་པ་ཀླད་ཀྱི་དོན་དང་། བརྗོད་པར་བསྟན་པ་གཞུང་གི་དོན་དང་། མཐར་ཕྱིན་པ་གཞུག་གི་དོན་ནོ། །དང་པོ་ལ་གཉིས། ཕྱག་འཚལ་བ་དང་། བརྩམ་པར་དམ་བཅའ་བའོ། །དང་པོ་ནི། དཔལ་ལྡན་ཚོགས་གཉིས་ཆུ་གཏེར་བསྲུབས་པ་ལས། །མཁྱེན་བརྩེའི་འོད་དཀར་ངེས་གསང་གྲུ་ཆར་འབེབས། །གངས་ཅན་མཁས་གྲུབ་ཡོངས་ཀྱི་གཙུག་རྒྱན་མཆོག །མཚོ་སྐྱེས་རྡོ་རྗེ་འགྲོ་བའི་བླ་མར་འདུད། །ཅེས་བྱ་བ་དག་སྨོས་ཏེ། གང་ཞིག་ཚིག་དང་དོན་གྱི་སྐལ་བ་བཟང་པོས་སྙན་པར་བསྟོད་པ་ནི། སྒྲ་དང་སྙན་ངག །ཟློས་གར་དང་། མངོན་བརྗོད་དང་། སྡེབ་སྦྱོར་གྱིས་བསྒྲུབས་ཤིང་། དེ་དག་ཀྱང་མཛེས་པར་བྱེད་པའི་རྒྱན་གྱི་རྣམ་གྲངས་སུམ་ཅུ་རྩ་ལྔ་ཡོད་དེ། གང་ཞེ་ན། སློབ་དཔོན་དཎྜའི་སྙན་ངག་མེ་ལོང་རོལ་མཚོ་ལས། རང་བཞིན་བརྗོད་དང་དཔེ་དང་ནི། །གཟུགས་ཅན་གསལ་བྱེད་བསྐོར་བ་ཅན། །འགོག་དང་དོན་གཞན་བཀོད་པ་དང་། །ཟློག་པ་ཅན་དང་སྲིད་པ་ཅན། །སྡུས་དང་ཕུལ་བྱུང་རབ་བརྟག་དང་། །རྒྱུ་དང་ཕྲ་མོ་ཆ་དང་རིམ། །དགའ་དང་ཉམས་ལྡན་གཟི་བརྗིད་ཅན། །རྣམ་གྲངས་བརྗོད་པ་ཀུན་ཕན་དང་། །རྒྱ་ཆེ་བསྙོན་དོར་སྦྱར་བ་དང་། །ཁྱད་པར་བརྗོད་དང་མཚུངས་པར་སྦྱར། །འགལ་དང་སྐབས་མིན་བསྟོད་པ་དང་། །ཟོལ་བསྟོད་ང